CELEX: 62008CN0171
Language: et
Date: 2008-04-25 00:00:00
Title: Kohtuasi C-171/08: 25. aprillil 2008 . aastal esitatud hagi — Euroopa Ühenduste Komisjon versus Portugali Vabariik

5.7.2008   
            
            
               ET
            
            
               Euroopa Liidu Teataja
            
            
               C 171/24
            
         25. aprillil 2008. aastal esitatud hagi — Euroopa Ühenduste Komisjon versus Portugali Vabariik
   (Kohtuasi C-171/08)
   (2008/C 171/36)
   Kohtumenetluse keel: portugali
   Pooled
   
      Hageja: Euroopa Ühenduste Komisjon (esindajad: E. Montaguti, P. Guerra e Andrade ja M. Telles Romão)
   
      Kostja: Portugali Vabariik
   Hageja nõuded
   
               —
            
            
               Tuvastada, et kuna Portugali Vabariik säilitas riigi ja teiste avalik-õiguslike asutuste õigused Portugal Telecom S.A.-s, mis anti seoses Portugali Vabariigi vetoõigust andvate aktsiatega (golden shares) Portugal Telecom S.A.-s, siis on Portugali Vabariik rikkunud EÜ artiklitest 56 ja 43 tulenevaid kohustusi;
            
         
               —
            
            
               mõista kohtukulud välja Portugali Vabariigilt.
            
         Väited ja peamised argumendid
   Portugali riigil on 500 vetoõigust andvat aktsiat („golden share”) äriühingus Portugal Telecom S.A. (PT). Viidatud aktsiad annavad riigile vetoõiguse üldkoosoleku juhatuse valimisel, auditikomisjoni esimehe ja audiitori valimisel, majandusaasta tulemuste kohaldamisel, põhikirja muutmisel, kapitali suurendamisel, eelisõiguste piiramisel ja kaotamisel, võlakirjade ja teiste väärtpaberite väljastamisel, äriühingu poliitika üldiste eesmärkide ja põhimõtete kehtestamisel, teistes äriühingutes osaluse poliitika üldpõhimõtete määratlemisel, asukoha muutmise lubamisel ja enama kui 10 % aktsiate omandamise lubamisel selliste aktsionäride poolt, kes otseselt või kaudselt konkureerivad Portugal Telecom'i kontrollitud äriühingutega. Samuti annavad need vetoõiguse seoses ühe kolmandiku juhtidega, sh tingimata vetoõiguse nõukogu esimehe osas.
   Komisjon leiab, et need vetoõigused piiravad kapitali vaba liikumist ja asutamisvabadust. Need meetmed takistavad otseseid investeeringuid Portugal Telecom'is, portfelliinvesteeringuid ning asutamisvabadust.
   Riigi vaidlusalused eriõigused on riiklikud meetmed, kuna vetoõigust andvad aktsiad ei tulene äriühinguõiguse tavalisest kohaldamisest.
   Kõnealused „golden shares” ei ole seotud üldise huvi õiguspäraste eesmärkidega ega eeskätt nendega, millele Portugali Vabariik viitab — avalik julgeolek ja kord, kaabel- ja juhtmevõrgu säilitamine, PT sisese hulgi- ja jaetegevuse säilitamine, avaliku teenuse kontsessioonid, telekommunikatsioonituru reguleerimise mudel ning kapitaliturgude võimalik häirimine.
   Igal juhul ei järgi Portugali Vabariik proportsionaalsuse põhimõtet, kuna asjaomased meetmed ei ole sobivad taotletud eesmärkide saavutamiseks ning lähevad kaugemale sellest, mis on nende eesmärkide saavutamiseks vajalik.